贈裴道人
作者：李光
朝代：宋

paragraphs: 道人今年七十六，問我修行惟絕欲。
密栽澀勒當疏籬，旋闢荒榛結茅屋。
不抄書，不看讀，宴坐凝然常瞑目。
夜深頻嚥玉池泉，晨起隨緣飽藷粥。
甘脆肥濃腐我腸，巧笑蛾眉真鴆毒。
蠻煙瘴霧隘空虚，謹守藥爐誰敢觸。
我愛裴君道機熟，過我玄談已超俗。
三峰頂上少人行，百尺竿頭防失足。
世人那識天地根，往來綿綿無斷續。
嗟予流轉海南村，智者方明禍中福。
君不見龐道藴，盡将活計沈湘江，自織笟籬供口腹。
又不見成都市上嚴君平，終日垂簾唯賣卜。
王侯螻螘同丘墟，學道從來貴幽獨。
蚌生珠，石含玉，看我丹成跨鴻鵠。
馬蹄去去穩着鞭，關山路永多坑谷。